PIRKKALAN YMPÄRISTÖTERVEYDENHUOLLON VALVONTAYKSIKÖN (PIRTEVA) TAKSA JA MAKSUT
1 § Maksujen perimisen säädösperusteet

Tämän taksan mukaiset maksut peritään elintarvikelain (23/2006), kulutustavaroiden ja kuluttajapalvelusten turvallisuudesta annetun lain (75/2004), terveydensuojelulain (763/1994), kemikaalilain (744/1989), tupakkalain (693/1976) ja lääkelain (395/1987) nojalla.

2 § Maksujen määräytymisperusteet

Maksut on määrätty niin, että niiden suuruus vastaa enintään toimenpiteestä aiheutuneita keskimääräisiä kokonaiskustannuksia, jotka on määritelty ympäristöterveydenhuollon budjetoitujen vuotuisten toimintamenojen perusteella jaettuna yksikön valvontahenkilöstön henkilötyötuntimäärällä. Näin laskettuna Pirkkalan ympäristöterveydenhuollon valvontayksikön henkilötyötunnin hinnaksi tulee 43 euroa/tunti.

Maksujen yleisenä määräytymisperusteena on toimenpiteeseen käytetty työaika. Maksuja ovat hyväksymismaksut, tarkastus- ja näytteenottomaksut ja muut maksut. Toimenpiteistä peritään liitteenä olevan maksutaulukon mukainen maksu, ellei pykälän 4 mukaisista erityismääräyksistä muuta johdu.

Tarkastukseen ja/tai näytteenottoon käytettävään työaikaan lasketaan kuuluvaksi valvontakohteessa käytetyn ajan lisäksi tarkastukseen valmistautumiseen käytetty aika sekä tarkastukseen liittyviin kirjallisiin töihin käytetty aika.

Matkakustannuksista peritään kiinteä, keskimääräistä matkakustannusta vastaava maksu. Perittävä käyntimaksu on laskettu vuonna 2010 toteutuneiden matkakustannusten ja tarkastuskäyntien perusteella. Tarkastuskohtainen käyntimaksu koko Pirtevan alueella on 26 €.
Ilmoitusten ja hakemusten käsittelyä koskeva maksu määräytyy hakemuksen käsittelyyn käytetyn työajan perusteella liitteenä olevan maksutaulukon mukaisesti. Hakemuksen käsittely sisältää käyttöönottotarkastuksen, asiakirjojen tarkastuksen sekä hyväksymispäätöksen.

3 § Soveltamisala

· Ilmoitukset ja hakemukset

Tämän taksan mukaisesti peritään maksu 

· elintarvikelain 14 §: n mukaisesta elintarvikehuoneistoa koskevan ilmoituksen käsittelystä

· elintarvikelain 15 §:n mukaisesta elintarvikehuoneiston hyväksymisestä laitokseksi
· Maa- ja metsätalousministeriön naudanlihan merkitsemisestä antaman asetuksen (1203/2001) mukaisesta pakollisen ja vapaaehtoisen naudanlihan merkintäjärjestelmän hyväksymisestä

· terveydensuojelulain mukaisten ilmoitusten ja hakemusten käsittelystä

· tupakkalain 10 b § mukaisen tupakkatuotteiden vähittäismyyntilupahakemuksen hyväksymisestä

· lääkelain 54a §:ssä tarkoitettujen nikotiinivalmisteiden vähittäismyyntilupahakemusten käsittelystä sekä

· asiakkaan pyynnöstä kirjoitettavista todistuksista ja lausunnoista

Toiminnanharjoittajalta peritään tämän taksan mukainen maksu myös valvontatoimenpiteistä, jotka liittyvät terveydensuojelulain 13 tai 18 §:n nojalla tehtyjen ilmoitusten tai hakemusten perusteella annettujen määräysten valvontaan.

· Kunnan valvontasuunnitelman mukaiset valvontamaksut

Toiminnanharjoittajalta peritään maksu tässä taksassa esitettyjen perusteiden mukaisesti

· ympäristöterveydenhuollon valvontasuunnitelmaan sisältyvästä tarkastuksesta, näytteenotosta ja näytteen tutkimisesta

· valvontasuunnitelmaan sisältyvän tarkastuksen perusteella annettujen toimenpidekehotusten ja määräysten valvonnasta silloin, kun kehotusten tai määräysten antaminen perustuu elintarvikelain, terveydensuojelulain, kemikaalilain, kulutustavaroiden ja kuluttajapalvelusten turvallisuudesta annetun lain ja toimenpiteistä tupakoinnin vähentämiseksi annetun lain säännösten noudattamatta jättämiseen

Tarkastuksen tuntihinta on 43 € kaikille kohteille. Tarkastuskäyntiin sisältymättömästä näytteenotosta peritään liitteen 1 mukainen maksu. Elintarvikelain mukaisissa laitoksissa laitoksen valvojan toimesta omavalvonnan toimivuuden tarkastamiseksi tehty näytteenotto ja näytteen tutkiminen sisältyvät valvontamaksuun.

· Asunto ja muu oleskelutila

Kiinteistön omistajalta peritään tämän taksan mukainen maksu asunnossa tai muussa oleskelutilassa suoritetusta mittauksesta, näytteenotosta, tutkimuksesta tai selvityksestä, joka liittyy terveydensuojelulain 26 §:n mukaisten terveyshaittojen selvittämiseen. Maksulliset toimenpiteet on lueteltu liitteenä olevassa maksutaulukossa.

· Talous- ja uimavesi

Toiminnanharjoittajalta peritään maksu valvontatoimenpiteistä, jotka liittyvät

   - terveydensuojelulain 20 §:ssä edellytettyyn talousveden laadun valvontaan ja tarkkailuun

   - terveydensuojelulain 29 §:ssä edellytettyyn uimaveden säännölliseen valvontaan

· Kaivovedet

Kaivon omistajalta peritään talousvesitutkimuksista tämän taksan mukainen maksu.
· Muut maksut

Elintarvikenäytteiden tutkimuksista peritään laboratorion laskun mukainen maksu arvonlisäverottomana.

Lihantarkastuksesta perittävä maksu määräytyy tarkastettavien ruhojen lukumäärän mukaan liitteenä olevan maksutaulukon mukaisesti.

Euroopan unionin ulkopuolelle eläimistä saatavia elintarvikkeita vievien elintarvikehuoneistojen valvonnasta peritään erillinen maksu siltä osin kuin vienti ostajamaan vaatimuksesta edellyttää tavallista kattavampaa valvontaa. Maksu peritään toteutuneiden tarkastusten ja niihin kuluneen ajan perusteella.

Elintarvikkeiden vientitodistuksista peritään kustannuksia vastaava maksu.

Maidontuotantotilan ja alkutuotantopaikan tarkastuksesta peritään maksu tarkastukseen käytetyn ajan perusteella. Tarkastusten tuntitaksa on 43 €.

4 § Erityismääräykset

Jos elintarvikehuoneiston omavalvontasuunnitelma hyväksytään elintarvikehuoneiston hyväksymisen yhteydessä, peritään asian käsittelystä yksi maksu siihen käytetyn kokonaistyöajan mukaan. Jos omavalvontasuunnitelma hyväksytään erillisellä päätöksellä, peritään maksu omavalvontasuunnitelman hyväksymiskäsittelystä erikseen käytetyn työajan perusteella tuntitaksan 43 €/h mukaan. Valvontaa tekevän viranhaltijan valvontakäynnin yhteydessä tekemästä hyväksytyn omavalvontasuunnitelman muutosten hyväksymisestä ei peritä maksua. Jos omavalvontasuunnitelmaan on tehty olennaisia, mittavia muutoksia tai muusta syystä katsotaan, että suunnitelma tulee hyväksyä uudelleen, peritään asian käsittelystä tämän taksan mukainen maksu.

Samanaikaisesti käsiteltävien samaa huoneistoa koskevien elintarvike-, terveydensuojelu- ja lääkelain mukaisten hakemusten ja ilmoitusten käsittelystä peritään yksi maksu käytetyn kokonaistyöajan perusteella, jos asiat voidaan ratkaista samalla päätöksellä. Jos asioista joudutaan tekemään erilliset päätökset, peritään kunkin asian käsittelystä maksu erikseen.

Kun samalla tarkastuskäynnillä toteutetaan useita tässä taksassa tarkoitettuja valvontatoimenpiteitä, lasketaan kaikkiin valvontatoimiin käytetty työaika yhteen ja kohteelta peritään vain yksi maksu pääasiallisen valvontatoimen perusteella, vaikka toimenpiteillä olisi eri säädösperusta.

Jos valvontakohteen kanssa etukäteen sovittua tai valvontaviranomaisen tiettynä aikana tehtäväksi määräämää tarkastusta tai näytteenottoa ei valvontakohteesta johtuvasta syystä voida tehdä, eikä sovittua tarkastus- tai näytteenottoaikaa ole peruttu ennen tarkastusta, peritään valvontakohteelta tarkastus- tai näytteenottomaksuna 30 €. Makua ei kuitenkaan peritä, jos valvontakohteella on ollut hyväksyttävä syy tapahtuneelle, ja kirjallinen selvitys syystä toimitetaan ympäristöterveyspäällikölle 14 päivän kuluessa tapahtuneesta. Ympäristöterveyspäällikkö päättää saadun selvityksen perusteella, voidaanko maksu jättää perimättä.

Jos tarkastukseen tai näytteenottoon osallistuu enemmän kuin yksi valvontaviranomaisen palveluksessa oleva henkilö valvontakohteesta, kohteen aikaisemmasta toiminnasta tai toimenpiteen laadusta johtuvasta syystä (esimerkiksi parityöskentely työturvallisuussyistä), tarkastusmaksu määräytyy valvontatoimenpiteeseen osallistuneiden yhteenlasketun työajan perusteella. Jos valvontatoimenpiteeseen osallistuu useampia henkilöitä valvontakohteesta riippumattomista syistä (esimerkiksi henkilökunnan koulutus, tarkastajien erityisasiantuntemus), maksu peritään yhden, valvontatoimenpiteestä vastuussa olevan henkilön tarkastukseen käyttämän työajan perusteella.

Tarkastuksista ja näytteenotosta, jotka tarkastuskohteen toiminnasta johtuen tehdään sunnuntaina, yöllä (22.00-05.00) tai pyhäpäivinä, peritään maksu 100 %:lla korotettuna. Tarkastuksista ja näytteenotosta, jotka tarkastuskohteen toiminnasta johtuen tehdään muuna aikana virka-ajan ulkopuolella, peritään maksu 50 %:lla korotettuna.

Poikkeuksellisen suurta tai pientä työmäärää vaativasta tarkastuksesta tai ilmoituksen taikka hakemuksen käsittelystä maksu voidaan määrätä enintään 50 % tämän taksan mukaista maksua korkeampana tai alhaisempana.

Mikäli tämän taksan soveltaminen johtaa asian luonne ja merkitys huomioon ottaen ilmeiseen kohtuuttomuuteen, voidaan erityisistä syistä periä taksan mukaista maksua alhaisempi maksu tai maksu voidaan jättää perimättä. Ilmoituksen tai hakemuksen käsittelymaksun tulee kuitenkin tällöinkin olla vähintään 50 % siitä maksusta, joka muutoin perittäisiin.

Ympäristöterveyspäällikkö voi erityisestä syystä myöntää alennusta tässä taksassa esitetyistä maksuista.

5 § Toiminnan keskeyttäminen tai lopettaminen 

Hyväksytyn huoneiston tai laitoksen toiminnan keskeyttämistä tai toiminnan lopettamista koskevan ilmoituksen käsittelystä ei peritä maksua.

6 § Ilmoituksen tai hakemuksen peruuttaminen

Jos toiminnanharjoittaja peruuttaa ilmoituksensa tai hakemuksensa ennen päätöksen antamista ja viranomainen on ryhtynyt oleellisiin toimiin hakemuksen käsittelemiseksi, peritään tämän taksan mukaisesta maksusta 50 %.

7 § Kielteinen päätös hakemuksesta tai ilmoituksesta tai tutkimatta jättäminen

Hakemuksen ja ilmoituksen käsittelystä peritään edellä esitetyn mukainen maksu, vaikka päätös olisi kielteinen. Jos hakemus tai ilmoitus on päätetty jättää tutkittavaksi ottamatta, asian valmistelusta ei peritä maksua.

8 § Hyväksymispäätöksen tai muun asian palauttaminen

Jos ilmoituksen tai hakemuksen käsittely tai muu asia valituksen johdosta palautetaan kunnan valvontaviranomaiselle, määrätään uudesta käsittelystä maksu taksan mukaan. Perittävästä määrästä vähennetään tällöin kunnalle saman asian käsittelystä aikaisemmin suoritettu maksu.

9 § Maksun suorittaminen ja periminen

Maksut on suoritettava viimeistään laskuun merkittynä eräpäivänä. Mikäli laskua ei muistutuksesta huolimatta ole maksettu, se voidaan periä ulosottotoimin ilman erillistä tuomiota tai päätöstä siinä järjestyksessä kuin verojen ja maksujen perimisestä ulosottotoimin annetussa laissa (367/1961) säädetään.

10 § Muutoksenhaku maksupäätökseen

Jos toiminnanharjoittaja on tyytymätön maksuunpanoa koskevaan määräykseen eli saamaansa taksaan perustuvaan maksuun, hän voi tehdä perustevalituksen hallinto-oikeudelle siten kuin VeroUL 8 §:ssä säädetään. Perustevalituksen voi tehdä jos saaminen on määrätty tai maksuunpantu lakia virheellisesti soveltaen taikka jos asiaa käsiteltäessä on tapahtunut erehdys tai menettelyvirhe, jonka voidaan otaksua vaikuttaneen asian ratkaisuun. Perustevalituksen voi tehdä viiden vuoden kuluessa sitä seuranneen vuoden alusta lukien, jona saaminen on määrätty tai maksuunpantu (VeroUL 11.1 ja 12.1§). 

Toiminnanharjoittajalle lähetettävään maksuun liitetään perustevalituksen tekemistä koskeva ohje.

11 § Arvonlisävero
Taksassa esitetyt maksut peritään viranomaistoimintaan liittyen, eivätkä ne siten ole arvonlisäveron alaisia. Poikkeuksena ovat terveydensuojelulain 50.4 §:n mukaiset maksut, joihin lisätään arvonlisävero. Arvonlisäverolliset maksut on esitetty liitteenä olevassa maksutaulukossa.
12 § Voimaantulo

Tämä taksa tulee voimaan 22.9.2011 mahdollisesta muutoksenhausta huolimatta Hämeenkyrön, Lempäälän, Pirkkalan ja Vesilahden kunnissa ja Nokian ja Ylöjärven kaupungeissa.

Ilmoituksen, hakemuksen tai toimenpidepyynnön käsittelystä perittävä maksu määräytyy sen taksan mukaan, joka on voimassa ilmoituksen, hakemuksen tai toimenpidepyynnön vireilletulopäivänä. Valvontasuunnitelmaan kuuluvasta tarkastuksesta ja näytteenotosta sekä ilmoitusten ja hakemusten perusteella annettujen määräysten valvontaan liittyvistä toimenpiteistä maksu peritään sen taksan mukaan, joka on voimassa toimenpiteen suorittamishetkellä.

Sovelletut oikeusohjeet:

Elintarvikelaki (23/2006) 13, 14, 15, 48, 71 ja 72 § 

Maa- ja metsätalousministeriön asetus naudanlihan merkitsemisestä 1203/2001

Terveydensuojelulaki (763/1994) 6, 13, 15, 16, 18, 20, 26, 29, 45 ja 50 §

Laki kulutustavaroiden ja kuluttajapalvelusten turvallisuudesta (75/2004) 1, 11, 15, 20 ja 21 §

Kemikaalilaki (744/1989) 7 ja 60 §

Tupakkalaki (693/1976) 10b, 14a, 25a ja 25b §

Lääkelaki (395/1987) 54a ja d §

